## Nuria Montes s’interessa per l’ecosistema innovador de Màlaga i visita les instal·lacions del campus de formació digital de Telefónica

*** La consellera d’Innovació destaca el “concepte innovador” de Campus 42, que explora incorporar els *hubs* tecnològics dels ports
* Montes advoca per estudiar les iniciatives i els casos d’èxits d’altres regions capdavanteres en innovació per a dissenyar millor les polítiques en esta matèria**

La consellera d’Innovació, Indústria, Comerç i Turisme, Nuria Montes, ha mostrat el seu interés pel funcionament de l’ecosistema innovador de Màlaga, on ha visitat les instal·lacions de Campus 42, l’escola de formació en professions digitals que la Fundació Telefónica està impulsant en diferents punts del país.

Montes ha aprofitat la seua presència en la capital de la Costa del Sol, en la qual ha assistit a la convenció europea de l’Associació Internacional d’Operadors Turístics de Golf (IAGTO, per les seues sigles en anglés), per a conéixer de primera mà els casos d’èxit en matèria d’innovació i emprenedoria que s’estan desenvolupant en esta ciutat andalusa.

Al final de la visita, la consellera ha destacat que Campus 42 constituïx “un concepte tremendament innovador” en la formació en noves tecnologies, al mateix temps que ha reconegut que “és una de les opcions” que explora el seu departament per als *hubs* tecnològics que ja s’estan configurant en els ports d’Alacant, Castelló i València.

Així mateix, Montes ha assegurat que conéixer les iniciatives “d’altres regions capdavanteres en innovació”, com Màlaga, contribuirà a esbossar “un millor disseny, molt adaptat a la realitat i, a més, molt centrat en la captació d’eixe capital humà tan important per a consolidar l’aposta innovadora de la Comunitat Valenciana”.

A més del centre de Màlaga, la Fundació Telefónica disposa d’altres escoles de formació en noves tecnologies digitals a Madrid, Barcelona i Biscaia, on aplica un model pedagògic basat en l’aprenentatge entre parells i la ludificació dirigit a persones majors de 18 anys.

Fecha: 15/05/2024